钦定古今图书集成/明伦汇编/皇极典/第273卷 > 刘子 > 《风俗》
## 钦定古今图书集成/明伦汇编/皇极典/第273卷 > 刘子 > 《风俗》

风者气也，俗者习也。土地水泉，气有缓急，声有高下，
谓之风焉；人居此地，习以成性，谓之俗焉。风有薄厚，
俗有淳浇。明王之化，当移风使之雅，易俗使之正。是
以上之化下，亦为之风焉；民习而行，亦为之俗焉。楚、
越之风好勇，其俗赴死而不顾；郑、卫之风好淫，其俗
轻荡而忘归。晋有唐、虞之遗风，其俗节财而俭啬。齐
有景公之馀化，其俗奢侈以夸竞。陈太姬无子，好巫
祝，其俗事鬼神祈福。燕丹结客，纳勇士于后宫，其俗
侍妻妾于宾客。斯皆上之风化，人习为俗也。越之东
有辙沐之国，其人父死，即负其母而弃之，云是鬼妻，
不可与同居。其长子生，则解肉而食其母，谓之“宜弟。”
楚之南有啖人之国，其亲戚死，拆其肉而埋其骨，谓
之为“孝。”秦之西有义渠之国，其人死则聚柴而焚之，
烟上熏天，谓之“昇霞。”胡之北有射姑之国，其人亲戚
死，则弃之于江中，谓之“水仙。”斯皆异俗也。先王伤风
俗之不善，故立礼教以革其弊，制礼乐以和其性，风
移俗易，而天下正矣。